»Klimaaftalen fra Paris er intet andet end ordgejl. Det er den største og dyreste internationale aftale, der nogensinde er underskrevet. Hvis vi så endda havde købt os en løsning på klimaproblemerne, men det har vi på ingen måde. I bedste fald vil vi se en lille bitte temperaturforskel på omkring 0,05 grader om 100 år, men det er også dét. Det nytter ikke noget at lave aftaler, der kun gør lidt og koster trilliarder. Vi er nødt til at bruge pengene bedst muligt«.

Sådan lyder det fra Bjørn Lomborg, politolog og leder af den økonomiske tænketank Copenhagen Consensus Center, hvis formål er at prioritere løsninger og penge på verdens udfordringer. Det er nu snart 20 år siden, at Lomborg satte debatten herhjemme i kog med bogen ’Verdens sande tilstand’. Miljøforkæmpernes påstande om klimaet var overdrevne, hævdede han. Det fik både forskere, eksperter og helt almindelige danskere op af stolene, og kritikken af Lomborg har hængt ved lige siden.

»Jeg oplever, at klimadiskussionen er noget helligt, som ingen tør røre ved. Sådan var det for 20 år siden, og sådan er det i dag. Næsten hver gang man åbner en avis, kan man f.eks. læse, at der bliver flere og voldsommere storme. Men det er vildledende. FN’s Klimapanel siger, at stormene nok bliver voldsommere, men også at der bliver færre af dem. Og skadevirkningerne om 100 år vil blot udgøre en mindre andel af verdens bnp«.